b"\n_START_ARTICLE_\nHerodium\n_START_PARAGRAPH_\nHerodium eller Herodion (hebraisk \xd7\x94\xd7\xa8\xd7\x95\xd7\x93\xd7\x99\xd7\x95\xd7\x9f, arabisk \xd9\x87\xd9\x8a\xd8\xb1\xd9\x88\xd8\xaf\xd9\x8a\xd9\x88\xd9\x86\xe2\x80\x8e, Jabal al-Fraidees) er en h\xc3\xb8yde p\xc3\xa5 ca. 758 moh. som ligger p\xc3\xa5 Vestbredden omkring tolv kilometer s\xc3\xb8r for Jerusalem.  Festningen blir beskrevet av Josefus som ogs\xc3\xa5 sier at Herodes ble begravet der. Festningen ble \xc3\xb8delagt i \xc3\xa5r 71 av den X. romerske legion (Legio X Fretensis) under romernes felttog mot Masada.\n_START_SECTION_\nHistorie\n_START_PARAGRAPH_\nOmkring 24-12 f.Kr. lot Herodes den store bygge et festningsverk og et palass p\xc3\xa5 denne h\xc3\xb8yden. Under romertiden var Herodium et av de st\xc3\xb8rste palassene i det romerske rike._NEWLINE_Etter Herodes' d\xc3\xb8d i \xc3\xa5r 4. f.Kr. overtok hans s\xc3\xb8nn Archelaos festningen, og da landet ble en romersk provins ble det den romerske prefektens h\xc3\xb8ysete. Fra festningen kunne man se Jerusalem i nord og Betlehem i s\xc3\xb8r. _NEWLINE_Under den f\xc3\xb8rste j\xc3\xb8disk-romerske krig (66\xe2\x80\x9373) ble festningen omkjempet. Dette oppr\xc3\xb8ret ble utl\xc3\xb8st da en romersk stattholder gjorde krav p\xc3\xa5 tempelskatten. J\xc3\xb8dene drepte b\xc3\xa5de stattholderen og mennene hans. Roma svarte med krig, og i 70 e.Kr. erobret keiser Vespasians s\xc3\xb8nn Titus Jerusalem etter et halvt \xc3\xa5rs beleiring. Byen og tempelet brant ned til grunnen, og 30\xc2\xa0000 j\xc3\xb8diske fanger ble solgt som slaver. Oppr\xc3\xb8ret holdt imidlertid p\xc3\xa5 en stund til, og Herodium ble erobret og \xc3\xb8delagt av romerne i 71 e.Kr. av legio X Fretensis under kommando av Lucilius Bassus, under denne legionens fremrykning mot Masada. _NEWLINE_Seksti \xc3\xa5r etter etter Jerusalems fall ble restene av den da raserte festningen benyttet av j\xc3\xb8diske oppr\xc3\xb8rsmenn under Bar Kokhba-oppr\xc3\xb8ret (132\xe2\x80\x93136) - den var da oppr\xc3\xb8rslederen Simon bar Kokhbas sekund\xc3\xa6re hovedkvarter. En mengde arkeologiske funn her er fra dette oppr\xc3\xb8ret. Kommandanten her var Yeshua ben Galgula, som sannsynligvis var Bar Kokhbas nestkommanderende. _NEWLINE_Senere overtok bysantinske munker over h\xc3\xb8yden og gjorde den til en koloni for spedalske. P\xc3\xa5 600-tallet ble h\xc3\xb8yden helt forlatt._NEWLINE_Den 7. mai 2007 ble det bekjentgjort av professor Ehud Netzer ved det hebraiske universitet i Jerusalem hadde gjenfunnet Herodes' grav i det omr\xc3\xa5det som man hadde utgravd siden 1972. I november 2018 ble det kjent at man hadde klart \xc3\xa5 tyde innskriften p\xc3\xa5 en mynt som var blitt utgravet allerede sent p\xc3\xa5 1960-tallet: Den tilh\xc3\xb8rte enten prefekten Pontius Pilatus eller en person i hans n\xc3\xa6re omkrets. Ved siden av en avbildning av et vinbeger st\xc3\xa5r navnet Pilatus (Pilates) i greske bokstaver. Navnet er sjeldent og det er bare \xc3\xa9n som historikerne kjenner til fra denne region og den aktuelle tid; forskerne vil ikke konkludere sikkert, men mener likevel at det er rimelig \xc3\xa5 slutte at det er den f\xc3\xb8rste romerske prefekt, som ogs\xc3\xa5 er nevnt i Bibelen og i kristne trosbekjennelser.\n_START_SECTION_\nBygningen\n_START_PARAGRAPH_\nFestningen er beskrevet av historieskriveren Josefus Flavius. Etter at h\xc3\xb8ydens topp ble ytterligere forh\xc3\xb8yet hadde Herodes latt bygge et citadell med doble murer og fire vaktt\xc3\xa5rn. Innenfor var det blant annet et palass med borgg\xc3\xa5rd, ett stort badehus, en hall (triclinium) och en rekke vanncisterner._NEWLINE_Ved foten av haugens nordre side ble \xc2\xabNedre Herodium\xc2\xbb bygd, et ytterligere palassomr\xc3\xa5de med flere bygninger og haver som ble bevannet med vann fra et bass\xc3\xa4ng som var oppkalt etter kong Salomo."